Timol-saak: Rodrigues teken appèl aanJoao “Jan” Rodrigues tydens ‘n verskyning in die hof. (Foto: Itumeleng English/ANA) Joao “Jan” Rodrigues (80), die voormalige veiligheidspolisielid wat vervolg word in verband met die dood van die apartheidsaktivis Ahmed Timol, het appèl aangeteken nadat die hooggeregshof in Johannesburg sy aansoek om sy vervolging permanent te staak, van die hand gewys het. Rodrigues is vroeër vandeesmaand twee weke gegee om te besluit of hy teen die hof se beslissing wil appelleer. Regter Seun Moshidi het bevind dat Rodrigues se argument wat op sy ouderdom gegrond is, nie in ag geneem behoort te word nie, maar erken dat dit wel ŉ faktor sal wees tydens die verhoor en vonnisoplegging. “Die weiering om Rodrigues se vervolging permanent te staak is nie ŉ aanduiding dat ons wraaksugtig moet wees teenoor diegene wat na bewering ernstige misdade in die verlede gepleeg het nie, maar eerder ŉ bevestiging dat die beginsels van aanspreeklikheid en verantwoordelikheid vir die oortreding van die reëls van die samelewing ​​by die deur van ons nuwe grondwetlike orde staan,” het Moshidi destyds gesê. Rodrigues voer in sy hofstukke aan die hof het verkeerdelik besluit om hom 47 jaar ná die voorval te vervolg en dat sy reg op ŉ regverdige verhoor dus geskend word. Hy sê die regter het versuim om die doelbewuste politieke inmenging op die hoogste politieke vlak, wat die vertraging veroorsaak het, in ag te neem. Sy regspan beweer verder dat dit onregverdig sou wees om Rodrigues te laat verhoor omdat die twee polisiemanne wat hom destyds in die vertrek met Timol gelos het waar laasgenoemde tot sy dood geval het, oorlede is en dus nie kan getuig nie. Timol was 29 jaar oud toe hy in Oktober 1971 in Johannesburg in hegtenis geneem is. Hy is vyf dae later dood. Rodrigues is die laaste persoon wat Timol lewend gesien het. Sy getuienis was die kern van die ondersoek in 1972 wat bevind het Timol het sy eie lewe geneem toe hy van die tiende verdieping van die John Vorster-pleingebou in Johannesburg gespring het. Timol se familie het egter geweier om dié verduideliking vir sy dood te aanvaar en die uitspraak is in Oktober 2017 deur ŉ hof omgekeer ná ŉ lang veldtog deur sy familie. Daar is toe bevind dat hy vermoor is. Rodrigues is in Julie 2018 aangekla van die moord.